钦定古今图书集成/明伦汇编/氏族典/第326卷 > 《廖用贤尚友录》 > 游简言
## 钦定古今图书集成/明伦汇编/氏族典/第326卷 > 《廖用贤尚友录》 > 游简言

按《十国春秋》，南唐游简言，字敏中，吴知制诰恭之子
也。恭卒于任，简言因僦居广陵。少孤，力学，起家秘书
省正字，以荐入烈祖幕府。烈祖镇金陵，署户曹参军，
典元帅府书檄，稍迁观察推官。齐国建，职内史舍人，
一时典册皆出其手笔，事任与殷崇义等。烈祖伐吴，
以旧恩擢翰林学士。元宗立，晋礼部侍郎，独不附权
要，国家事非其任者，未尝肯言。元宗雅重其为人，命
判中书省，兼吏、兵二部。事裁抑，侥幸憎疾者滋众。
及淮南交兵，吴越亦伺衅攻常州，执团练使赵仁泽
归钱塘。仁泽不屈，吴越王决其口至耳，方议遣使诘
责，群臣畏慑莫敢往。元宗乃命简言，简言不辞，请其
子愻为千牛备身。将发，拜中书侍郎，未出境，召还。及
迁南都，立吴王为太子，留都监国，命简言为辅，简言
力辞，言久备近臣，不忍去帷幄。元宗嘉其一心事主，
无徼后福意，即从其请。更用严续，而后主亦由是贤
之。拜吏部尚书，知省事。简言亲治簿书，督责严峻，人
或以事请托，必固违咈，虽直亦不得申，议者讥其过。
未几，拜左仆射兼门下侍郎、同平章事。疾已笃，不及
视事。卒，年五十六，谥曰宣靖。